Title: Rozvoj a
Author: pribula
Last saved by: agenda0
Company: SKODA AUTO Slovensko s.r.o.

Informácia o realizácii

Programu rozvoja automobilového priemyslu v SR.

Automobilový priemysel svojím vývojom v roku 2001 potvrdil rastovú tendenciu a postavenie vedúceho odvetvia v rozvoji slovenského priemyslu. Prierezový charakter automobilového priemyslu má za následok ovplyvňovanie a rastové tendencie aj v ďalších odvetviach primárne (hutnícky, elektrotechnický, chemický, gumárenský, plastikársky priemysel) a sekundárne (stavebný priemysel). 

Produkcia v automobilovom priemysle v roku 2001 predstavovala ca. 150,6 mld. Sk. Je to nárast oproti roku 2000 o 20,4 mld. Sk, čo je 15,67 %-né navýšenie. Podiel automobilového priemyslu na celkovej priemyselnej produkcii bol 18,25% a na celkovom exporte Slovenskej republiky sa podieľal 23,90%-mi, čím sa približuje k optimu, ktoré predstavuje ca. 25 - 30%-ný podiel.

V roku 2001 zaznamenali rozvoj obe hlavné oblasti automobilových výrob: finálna produkcia aj dodávky pre automobilový priemysel, a to aj napriek tomu, že v oblasti dodávok pre automobilové výroby predovšetkým v 4. štvrťroku bolo možné sledovať mierné výkyvy spôsobené prejavmi recesie významných svetových ekonomík s následným dopadom na automobilový priemysel.

V oblasti finálnej produkcie najvýznamnejšiu pozíciu zaujíma výroba osobných motorových vozidiel VW (GOLF, GOLF Variant, BORA, POLO) vo VW Slovakia. Príchod tohoto strategického investora na Slovensko ale aj do regiónu strednej a východnej Európy (Poznaň, Mladá Boleslav, Bratislava, Györ), jeho stabilizácia a rozvoj, akceleroval následne rozvoj automobilového priemyslu na Slovensku. V roku 2001 bolo celkovo na Slovensku vyrobených 181 644 ks osobných motorových vozidiel VW, bola dosiahnutá úroveň produkcie 600 vozidiel denne a v budúcom roku bude postupne rásť až na 1000 vozidiel denne.

V Slovenskej republike bolo vyrobených 36 autobusov, 108 špeciálnych nadstavieb, prívesov a návesov, 106 traktorov a 568 motocyklov.

Situácia v oblasti autobusov je závislá na obmene vozového parku, kde aj napriek jej akútnej potrebe táto nie je na požadovanej úrovni a dochádza k neustálemu zvyšovaniu priemerného veku vozového parku. Je predpoklad, že po privatizácii podnikov SAD a ich stabilizácii, dôjde k zvýšeniu dopytu v tejto oblasti a nájde sa priestor pre slovenských výrobcov, ako aj pre vstup strategických partnerov z oblasti výroby autobusov.

V roku 2001 bolo na Slovensku vyrobených 53 ťažkých nákladných a špeciálnych účelových automobilov. V súvislosti s revitalizáciou výrob nákladných automobilov v Českej republike a zmenou majiteľa značky TATRA, ako tradičného kooperačného partnera v oblasti dodávok, sa dá očakávať v roku 2002 oživenie v oblasti výrob komponentov a montáže vozidiel a podskupín aj na Slovensku. Tu je potrebné osloviť nových majiteľov za účelom zintenzívnenia a koordinácie tohoto procesu.

Vývoj dodávateľského priemyslu pre automobilový priemysel výraznou mierou ovplyvňuje takisto VW Slovakia. Jednak výrobou prevodoviek, kde bolo v roku 2001 vyrobených 330 978 ks a komponentov na výrobu prevodoviek (16 769 995 ks), ktoré boli zabezpečované v závere roka už v plnej miere z novovybudovaných kapacít vo VW Slovakia v Martine, ale aj príchodom zahraničných investorov, systémových dodávateľov, v súvislosti s rozširovaním výrob a štartom nových projektov vo VW Slovakia v Bratislave (POLO, COLORADO).

Dodávateľský priemysel prešiel v období od roku 1992 náročnou transformáciou, kedy došlo k strate monopolnej pozície dodávok pre ŠKODU Mladá Boleslav, TATRU Kopřivnice, LIAZ, AVIU, ZETOR a bolo sa potrebné vysporiadať s aplikáciou európskych a svetových štandardov v oblasti kvality, produktivity, logistiky a personálnej práce. To všetko súčasne s ekonomickou transformáciu firiem. Postupne došlo k zníženiu počtu dodávateľov až o tretinu. Od roku 1995, kedy sa začalo s cielenou prácou v oblasti rozvoja dodávateľskej siete, ktorá prebieha za súčinnosti ŠKODA AUTO Slovensko, VW Slovakia a ZAP SR a pozostáva predovšetkým z poradenstva, prípravy podnikov a školení personálu, sa podarilo tento stav zvrátiť a aj dodávateľský priemysel vykazuje už 5-ty rok rast. V súčasnosti je ca. 45 dodávateľov zo Slovenska uvoľnených pre dodávky do nákupných sietí automobiliek a ďalších 10 až 15 v krátkej dobe bude plniť požiadavky kladené na dodávateľov.

V roku 2001 predstavovali celkové dodávky pre automobilový priemysel 41,7 mld. Sk, z čoho boli:
o	priame dodávky             31,2 mld. Sk         nárast oproti 2000             20,3%
o	nepriame dodávky         10,5 mld. Sk         nárast oproti 2000               5,9%

Na tomto výsledku sa podieľalo ca. 120 firiem dodávateľského priemyslu. Najvýznamnejší odberatelia boli Volkswagen, Škoda, Ford, Audi, Toyota. V roku 2002 sa dá očakávať ďalší nárast v oblasti produkcie dielov, komponentov a materiálov. O tento rast sa pričinia predovšetkým systémoví dodávatelia VW Slovakia. Prudký nárast produkcie je potrebné očakávať predovšetkým na prelome rokov 2002 a 2003, kedy bude postupne nabiehať nový projekt Colorado na plánované kapacity.

Sľubne sa vyvíja aj projekt výroby ložísk INA Kysuce v Kysuckom Novom Meste. Firmu vzhľadom na vynikajúce výsledky, ktoré zaznamenala po nábehu a stabilizácii výrob v roku 2001, očakáva niekoľkonásobný rast, čím sa zaraďuje medzi významné investície posledných rokov.

Celkový objem investícií, ktoré prišli na Slovensko v roku 2001 do automobilových výrob predstavoval 28,3 mld. Sk, čo je oproti roku 2000 nárast o 169%. Z tohoto objemu bolo investované takmer 50 % do technológií. VW Slovakia v predchádzajúcom roku investoval 15,4 mld. Sk, z toho do technológií 9,9 mld.  V industriálnych parkoch Lozorno, Küster, a Plastic Omnium bolo preinvestovaných takmer 10 mld. Sk, z toho do technológií 2,7 mld. Sk. Vplyv rozvoja automobilového priemyslu a príliv investícií do tohoto odvetvia sekundárne ovplyvňuje aj výkony v stavebníctve, kedy bolo len za minulý rok v rámci rozvoja automobilových výrob na Slovensku preinvestovaných ca. 14 mld. SK.

Tieto výsledky bolo možné dosiahnuť len za úzkej spolupráce VW Slovakia, ŠKODA AUTO Slovensko, ZAP SR, ZPZ SR, SARIO, AUTO Martin, IPEC, ďalších orgánov a organizácií a príslušných ministerstiev a to za účinnej koordinácie aktivít zo strany útvaru splnomocnenca vlády Slovenskej republiky pre rozvoj automobilovej výroby na Slovensku. Prispeli k tomu jednotlivé systémové kroky, ako prijatie a aplikácia príslušných Zákonov a Vyhlášok, upravujúcich podporu vstupu zahraničného kapitálu na Slovensko.

Významnú úlohu pri prílive zahraničných investícií na Slovensko a rozvoji automobilových výrob zohral tlak, ktorý vyvíja VW Slovakia na svojich systémových dodávateľov pri presune výrob systémov a celkov do tesnej blízkosti montážneho závodu v Bratislave. Táto potreba vyplynula z rozširovania výroby vozidiel a predovšetkým pridelenie projektu Colorado do Bratislavy, ako jediného montážneho miesta na svete. Výsledkom tejto aktivity je vznik priemyselnej oblasti, zahrňujúcej industriálny park KÜSTER v tesnej blízkosti VW Slovakia (5 dodávateľov), priemyselnú zónu PLASTIC OMNIUM (2-ja dodávatelia) a industriálny park VW Slovakia v katastri obce Lozorno (zatiaľ 4-ia dodávatelia), TOWER automotive Malacky, ale aj firmy PAL-Inalfa Vráble, BAZ-Inalfa Bratislava a DELPHI Senica.

Pre rozvoj investícií je dôležitá aj existencia, fungovanie a spolupráca výkonných organizácií ako sú SARIO, AUTO Martin a IPEC Bratislava.

AUTO Martin po úspešných projektoch v martinskom regióne (VW Slovakia, závod Martin, TRIM LEADER Košťany) presunul svoje aktivity aj do iných oblastí Slovenska. V roku 2001 participoval na 5-tich projektoch, ktoré predstavovali ca. 10 mld. investícií a vznikol tak priestor pre vytvorenie 2 430 nových pracovných miest. Sú to investičné akcie VW Slovakia závod Martin II. etapa, Inergy automotive Slovakia Lozorno, Plastic Omnium Lozorno, Auto - priemyselný park Lozorno a Služba VDI Nitra. Od svojho založenia participovala spoločnosť Auto Martin na projektoch v úhrnnej hodnote 15 mld. Sk, ktoré celkovo vytvárajú 4 800 až 5 000 priamych pracovných miest.

IPEC Bratislava rozvíjal svoje aktivity v oblasti prípravy industriálnych parkov, zón a pomoci zahraničným investorom pri etablovaní sa na Slovensku. V roku 2001 participoval na 3-och projektoch pre automobilový priemysel, ktoré predstavovali 480 mil. investícií a vznikol tak priestor pre vytvorenie 1 700 nových pracovných miest. Najvýznamnejšia akcia bola realizácia investície firmy DELPHI v Skalici.

V priebehu roka 2001 sa uskutočnilo niekoľko významných podujatí prezentačného a informatívneho charakteru z oblasti ďalšieho vývoja automobilového priemyslu. V apríli 2001 sa v Stupave uskutočnila 6. Konferencia súčasných a potenciálnych dodávateľov koncernu VW. Akciu organizovala ŠKODA AUTO Slovensko v spolupráci s VW Slovakia a ZAP SR. Nosné témy boli - vývoj požiadaviek na dodávateľov (nákup, výskum a vývoj, kvalita) a recyklácia. Účastníci boli informovaní o aktuálnom stave a perspektívach vývoja automobilového priemyslu na Slovensku v súvislosti s rozvojom VW Slovakia. Zúčastnilo sa 132 vedúcich pracovníkov a hostí zo 62 firiem zo Slovenska.

V júni 2001 sa v Bratislave uskutočnil 8. Európsky automobilový kongres "EAEC 2001". Stretnutia automobilových expertov, vedcov, vývojových pracovníkov a výrobcov na najvyššej európskej úrovni sa zúčastnilo 319 odborníkov z 21 štátov, pričom aktívne, formou prednášky, vystúpilo 116 odborníkov. V rámci Kongresu prebehlo zasadnutie najvyššieho orgánu svetovej federácie FISITA (Medzinárodná federácia združení automobilových inžinierov) a sprievodnou akciou bola 1. stredoeurópska výstava automobilových komponentov "ACE 2001", kde sa prezentovalo 32 dodávateľov a spoločností pôsobiacich v automobilovom priemysle na Slovensku. Možno konštatovať, že uvedené akcie, ktoré organizovala SAITS (Spolok automobilových inžinierov a technikov Slovenska), v spolupráci s firmou CTC-Group za významnej podpory a pomoci VW Slovakia a koordinácie splnomocnenca vlády, pomohli zásadným spôsobom zmeniť obraz o úrovni a úspechoch slovenského automobilového priemyslu.

V novembri 2001 bola Združením priemyselných zväzov zorganizovaná konferencia, ktorá sa uskutočnila na MH SR. Účastníci konferencie boli oboznámení s problematikou automobilového priemyslu, potrebách a možnostiach jeho rozvoja na Slovensku a to v kontexte vývoja vo svete a regióne strednej a východnej Európy. Zúčastnilo sa jej 120 zástupcov z dotknutých rezortov, orgánov, organizácií, škôl a pracovníkov z praxe. Konferenciou sa vytvoril základ pre ešte lepšie pochopenie problematiky a následné zlepšenie spolupráce pri presadzovaní úloh Programu rozvoja automobilového priemyslu na Slovensku.

V roku 2001 boli organizované v spolupráci SOPK RK Trenčín a ZAP SR akcie prezentujúce slovenské výrobné podniky (dodávateľov do automobilového priemyslu) s cieľom zvýšenia informovanosti, nadviazania kontaktov a presadzovania sa na zahraničných trhoch. S týmito zámermi bola organizovaná účasť na obchodnej misii do Veľkej Británie (4 firmy), AUTOSALÓN 2001 v Brne (14 firiem), špecializovanej výstave Z 2001 v Lipsku (8 firiem) a účasť na už tradične úspešnej akcii, špecializovanom veľtrhu dodávateľov dielov a technológií pre automobilový priemysel, EQUIP AUTO 2001 v Paríži (12 firiem).

V nasledujúcom období bude potrebné koordinovať a pripravovať podmienky pre riešenie nasledovných úloh rozvoja automobilového priemyslu na Slovensku:
o	prísun zahraničných investícií do automobilového dodávateľského priemyslu
o	subdodávky zo Slovenska pre systémových dodávateľov
o	sledovanie a pružná reakcia na vývoj v Českej republike, Rusku a Ukrajine
o	získanie ďalšieho strategického partnera do oblasti automobilových výrob
o	vytvorenie funkčného systému recyklácie vozidiel
o	prispôsobenie vzdelávacieho systému potrebám moderného automobilového priemyslu.

Pri príprave podmienok pre ďalší rozvoj automobilového priemyslu na Slovensku je potrebné zohľadniť základné faktory, ktoré objektívne ovplyvňujú smerovanie aj v tejto oblasti:
o	globalizácia - globálny prístup na trhy a lokálne výroby
o	recesia
o	vyhľadávanie nových trhov a priblíženie sa k zákazníkovi.

Recesia v boji o prežitie núti výrobcov neustále hľadať rezervy v znižovaní nákladov a posilňovaní svojej pozície a konkurencieschopnosti na trhu. Jedna z možností, ako znižovať náklady je aj presun výrob do oblastí s nižšími výrobnými nákladmi. Globalizácia v dodávateľskom automobilovom priemysle je odpoveďou na tendencie unifikácie dielov, zvyšovania kapacít, znižovania nákladov a neustále sa sprísňujúcich požiadaviek kladených na dodávateľov zo strany odberateľov - veľkých automobiliek. Malí lokálni výrobcovia často nie sú schopní čeliť tlaku globálnych hráčov.

Pôsobenie týchto tendencií - narastanie záujmu investorov o lokalitu strednej a východnej Európy a existencia lokálnych výrobcov pre dodávky do automobilového priemyslu, je potenciálne priaznivé pre rozvoj automobilových výrob na Slovensku. Na správne využitie týchto tendencií je potrebné neustále vytvárať, resp. vylepšovať podmienky pre podporu vstupu investorov na Slovensko. Jedná sa predovšetkým o
o	systémový prístup k tejto problematike
o	jednoznačný postup pri aplikácii Zákona o investičných stimuloch
o	zjednodušenie administratívy, skrátenie konaní
o	zatraktívnenie Zákona o industriálnych parkoch
o	budovanie infraštruktúry (diaľnice, rýchlostné komunikácie)
o	vytváranie podmienok pre možnosti pohybu pracovnej sily.

Základnou úlohou súčasnosti je zachytiť tieto trendy a v rámci toho získať investorov a výroby na Slovensko. To sa však podarí len tým, ktorí budú pripravení. Následne je potrebné vytvoriť systémové predpoklady na to, aby sa podarilo tieto výroby v našom regióne dlhodobo stabilizovať. Základnou podmienkou dlhodobej stabilizácie je neustále zvyšovanie produktivity práce a kvality produkcie, čo má dopad na zvyšovanie efektívnosti výrob, mieru návratnosti vloženého kapitálu a tým preukazovanie výhodnosti investície a jej ďalšieho rozvoja.

Jedna z ciest ako to docieliť, je otázka výchovy manažérov a pracovníkov firiem formou permanentných školení, prípravy pracovníkov a zvyšovania kvalifikácie na to, aby boli schopní zvládnuť, správne aplikovať a ďalej rozvíjať svetové štandardy v oblasti kvality, produktivity, logistiky a personálnej práce. Významnú aktivitu v tejto oblasti vyvíja ŠKODA AUTO Slovensko, VW Slovakia v spolupráci so ZAP SR, ktorí v priebehu 5-tich rokov vypracovali sériu školení zacielených na problematiku kvality v automobilovom priemysle. Školenia doteraz absolvovalo viac ako 600 absolventov. Pre rok 2002 je pripravených 8 behov školení rôzneho druhu. Paralelne s touto aktivitou sa pripravuje v spolupráci so Slovenským centrom produktivity cyklus prednášok a školení zameraný na zvyšovanie produktivity a efektívnosti výrob v automobilovom priemysle.

K týmto zásadám a štandardom je potrebné prispôsobiť aj vzdelávací proces celého školského systému. V súčasnom období je na základe signálov z praxe pociťovaný nedostatok kvalitne pripravených pracovníkov, ktorí sú schopní zvládať požiadavky kladené na kvalifikáciu. Zmenu v požiadavkách prinášajú nové technológie, výrobné postupy, zavádzanie medzinárodných štandardov v kvalite, produktivite, dodávkach, inováciách, personálnej práci a komunikácii, s čím súvisí znalosť cudzích jazykov. Uvedený nedostatok je pociťovaný u absolventov všetkých stupňov školstva podieľajúcich sa na príprave výrobných pracovníkov, stredných odborných kádrov a majstrov, ale aj absolventov bakalárskeho a univerzitného štúdia, budúcich manažérov. Oblasť rozvoja ľudských zdrojov sa javí ako strategická z pohľadu ďalšieho vývoja Slovenska a jeho pozície po začlenení do Európskej únie. 

Komunikácia s potenciálnymi investormi do oblasti automobilového priemyslu, jednotlivé aktivity v rámci ich prvotnej informovanosti a následné kroky je potrebné koordinovať v rámci operatívnej činnosti v súčinnosti so ZAP SR, ZPZ SR, SARIO, AUTO Martin, IPEC a ďalšími orgánmi a organizáciami tak, aby sa pozitívny efekt z tejto spolupráce prejavil v úspešnosti získavania investícií pre Slovensko a spokojnosti investorov.

Príchod zahraničných investorov do dodávateľského priemyslu bude aj naďalej stimulovať pôsobenie a rozvoj VW Slovakia. Úlohou bude, zapojiť do dodávateľského reťazca systémových dodávateľov subdodávateľov zo Slovenska. Lokalizácia subdodávok je cesta, ako systémoví dodávatelia môžu zvyšovať efekty z premiestnených výrob. Zaradenie sa slovenských výrobcov do subdodávok a ich stabilizácia bude možná len vtedy, ak potenciálni slovenskí subdodávatelia budú dlhodobo plniť už spomenuté štandardy a budú zároveň vykazovať tendenciu k neustálemu zlepšovaniu výkonnosti. Na podporu rozvoja priamych dodávok a subdodávok pre investorov v automobilovom priemysle sa javí ako nanajvýš potrebné, v krátkej dobe zapracovať do príslušných zákonov riešiacich podporu prílivu zahraničného kapitálu požiadavku na lokálny podiel v nákupe dielov, komponentov a materiálov pre predmetnú výrobu od slovenských subdodávateľov.

Trend vo vymiestňovaní výrob a montáží automobilov do oblastí s nižšími výrobnými nákladmi s potenciálom expanzie na trh bude naďalej pokračovať. Je to ďalší priestor a príležitosť pre rozvoj slovenského dodávateľského priemyslu, ktorý musí neustále sledovať a pružne reagovať na vývoj v Českej republike, Rusku a Ukrajine a uchádzať sa o dodávky, resp. zvažovať investície do oblastí nových trhov a investičných príležitostí.

Získanie a príchod ďalšieho investora do oblasti montáží automobilov je strategickou úlohou pre rozvoj tohoto odvetvia priemyslu.
Príchod ďalšieho investora na Slovensko prináša následné efekty:
o	rozšírenie trhu pre priame dodávky komponentov od slovenských dodávateľov
o	rozšírenie trhu pre dodávky systémov a modulov, čo vytvára predpoklady pre príchod ďalších investorov - dodávateľov systémov, modulov
o	následne rozšírenie trhu pre slovenské subdodávky dodávateľom systémov, modulov.

Lokalizáciou investície do oblasti montáží automobilov na stredné, resp. východné Slovensko sa môže vytvoriť predpoklad na rozšírenie zóny záujmu investorov - výrobcov dielov a systémov, do oblastí, ležiacich medzi VW SK a touto lokalitou. Vzhľadom na prognózy rozvoja ekonomík a trhov strednej a východnej Európy, potenciálneho investora je potrebné cielene vyhľadávať v nasledovných oblastiach výrob a montáží:
o	osobných automobilov
o	malých úžitkových automobilov
o	nákladných automobilov.

Na vylepšenie jednacej pozície s potenciálnymi strategickými investormi do oblasti montáže automobilov je na najvyššej úrovni potrebný jednoznačný a rozhodný postup pri výbere lokality, jej príprave a daní dlhodobých garancií pre komplexné dobudovanie samotnej investície a príslušnej infraštruktúry podľa štandardov. Paralelne s touto hlavnou aktivitou je potrebné permanentne pripravovať podmienky pre kvalifikáciu pracovnej sily a možnosť jej migrácie. Dôležitá je aj príprava podmienok pre príchod sekundárnych investorov - firiem dodávateľského priemyslu.

K ďalšiemu rozvoju investícií či už nových, ale predovšetkým už existujúcich, by prispela väčšia starostlivosť a komunikácia na najvyššej úrovni s čelnými predstaviteľmi investorských firiem pôsobiacich na Slovensku, resp. zvažujúcich príchod na Slovensko.

Vhodným nástrojom, ako do budúcnosti ďalej akcelerovať rozvoj investícií na Slovensku s dôrazom revitalizácie firiem v konkurze, sa javí založenie Agentúry rizikového kapitálu. Jej vznikom a aktivitami v zmysle zámerov, by došlo vo vyššej miere k využívaniu už vybudovaných a funkčných objektov (od zelených lúk ku hnedým) a v neposlednom rade k urýchleniu a zefektívneniu konkurzných konaní a ich výsledkov.

V neposlednom rade je potrebné mať na zreteli, že rozvoj automobilového priemyslu predstavuje nielen rozvoj výrob, ale aj služieb a infraštruktúry spojenej s týmto priemyslom. Medzi takéto služby je možné zaradiť autoopravárenstvo, kde sú v súčasnosti resty v príprave odborníkov na požadovanej kvalifikačnej úrovni. Pod službami je možné chápať aj postup štátnych orgánov, inštitúcií a orgánov samosprávy pri komunikácii s investormi, ochote pri riešení problémov, ale aj ponuka vývojových kapacít budovaním výskumno-vývojových centier na podporu vývojového potenciálu firiem automobilového dodávateľského priemyslu.

S rozvojom automobilizmu a ľudskej činnosti všeobecne a z toho vyplývajúcich dôsledkov na životné prostredie, je potrebné koordinovane riešiť problémy ochrany životného prostredia. Jedná sa o problematiku recyklácie starých automobilov a vrakov a údržba a budovanie infraštruktúry cestnej dopravy.

Stav cestnej siete a jej nevyhovujúca úroveň sa v súčasnosti javí ako brzda ďalšieho rozvoja investícií na Slovensku a preťaženosťou a nízkou prejazdnosťou je aj príčinou zhoršujúcej sa ekologickej situácie predovšetkým na hlavných cestných ťahoch. Je nevyhnuté urýchliť výstavbu diaľničnej siete a rozšíriť tak priestor potenciálneho záujmu investorov aj na ďalšie regióny Slovenska.

Oblasť recyklácie motorových vozidiel je určená Smernicou 2000/53/ES Európskeho parlamentu a rady Európy. Základné požiadavky tejto smernice boli následne zakomponované do Zákona o odpadoch č. 223 Z.z., ktorý stanovuje povinnosti, okrem iných, aj na zber a recykláciu motorových vozidiel. Problematika zberu, spracovania a recyklácie motorových vozidiel je náročný a komplexný problém. Na realizáciu takto vzniknutého legislatívneho rámca je v najbližšej dobe potrebné skoordinovať dopracovanie celého systému a filozofie zberu, spracovania a recyklácie motorových vozidiel tak, aby sa vytvorili systémové predpoklady pre plnenie cieľových úloh a parametrov v zákone stanovených termínoch.

Pre rok 2002 sú v štádiu ukončenia rozhovorov a začiatku prípravy potenciálne investície do dodávateľskej oblasti v nasledovných akciách:
o	gumárenské výrobky – rozšírenie výroby gumových profilov a tesnení pre automobilový priemysel (Dolné Vestenice)
o	elektrovýzbroj – vonkajšie osvetlenie vozidla (Nové Mesto nad Váhom)
o	mechanické opracovanie - opracovanie hliníkových dielov, odliatkov v novej lokalite
o	polotovary strojárskej metalurgie - výkovky (KLF-ZVL Kysucké Nové Mesto)
Realizácia týchto investičných akcií môže priniesť vytvorenie až 2000 nových pracovných miest.

Prínosy do tejto oblasti môže priniesť rozvoj spolupráce s PSA Peugeot a jej dodávateľmi, ktorá sa pripravuje na základe návštevy ministra hospodárstva vo Francúzsku. 

V štádiu pokročilej rozpracovanosti je aj projekt zabezpečenia dodávok pre výrobcov káblových zväzkov zo Slovenska. Tento projekt a projekt rozšírenia výroby výkovkov spľňa súčasne všetky nasledovné podmienky:
o	príliv zahraničných investícií
o	vytvorenie nových pracovných miest, zvýšenie zamestnanosti
o	zlepšenie obchodnej bilancie štátu znížením nárokov na import polotovarov a materiálov
o	zvýšenie efektívnosti a následne stabilizácie už existujúcich výrob.
Je potrebné venovať maximálnu pozornosť príprave uvedených akcií zo strany ZAP SR a jeho sekcie "Rozvoja dodávateľov", ktorú vedie Auto Martin, a. s. a z úrovne vlády v zmysle zákona č. 92/199 Zb. a vládneho uznesenia č. 327 z 28.4.1999 o "Programe rozvoja automobilového priemyslu v SR" a vládneho dokumentu "Stratégia podpory vstupu zahraničných investorov" poskytnúť podporu uvedeným akciám, ak si to budú vyžadovať. Dôsledným uplatňovaním Zákona o investičných stimuloch a dodržaním prísľubov o podpore investorom už daných vládou sa zvýši vierohodnosť a transparentnosť slovenského podnikateľského prostredia vo vzťahu k prílivu zahraničných investícií.

Slovensko sa v roku 2001 zaradilo medzi najvyspelejšie krajiny z pohľadu úrovne automobilových výrob. Z 51 krajín sveta, kde sú montážne závody automobiliek, je Slovensko na 10 mieste na svete v počte vyrobených automobilov na tisíc obyvateľov (34 jednotiek/1000 obyvateľov). Slovensko spolu s Českou republikou sú jediné krajiny v regióne strednej a východnej Európy, kde je v najbližších 5-tich rokoch možné očakávať posun na vyššie miesta tohoto rebríčka. Automobilový priemysel na Slovensku v kontexte so svetovým vývojom v tejto oblasti má predpoklady na ďalší rast. Dá sa očakávať, že obrat firiem pracujúcich v automobilovom priemysle na Slovensku stúpne v priebehu nasledujúcich 2-och až 3-och rokov zo súčasných 150,6 mld. Sk na objem 250 mld. Sk, pričom dodávky materiálov, komponentov, dielov a podzostáv sa budú na tomto výsledku podieľať približne 50-timi miliardami korún. Ďalší prudší rozvoj v širšom časovom horizonte je možné očakávať v prípade príchodu ďalšieho strategického investora. V súčasnej dobe je nanajvýš vhodné zvážiť potrebu, spôsob a ďalší postup pri koordinácii procesov spojených s komplexným riešením problémov rozvoja automobilových výrob na Slovensku.